Komisjoni määrus (EÜ) nr 642/2004,

6. aprill 2004,

mis käsitleb nõukogu määruse (EÜ) nr 1172/98 (kaupade autovedu käsitlevate statistiliste aruannete kohta) kohaselt kogutavate andmete täpsusnõudeid

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 25. mai 1998. aasta määrust (EÜ) nr 1172/98 kaupade autovedu käsitlevate statistiliste aruannete kohta, [1] viimati muudetud Euroopa Parlamendi ja nõukogu määrusega (EÜ) nr 1882/2003, [2] eriti selle artiklit 4,

ning arvestades järgmist:

(1) Komisjon tagab kooskõlas määruse (EÜ) nr 1172/98 artikliga 4, et liikmesriikide poolt edastatavad statistilised aruanded vastaksid liikmesriikide autovedude struktuuriomadusi arvestades minimaalse täpsuse nõuetele.

(2) Liikmesriigid esitavad kooskõlas määruse (EÜ) nr 1172/98 artikli 7 lõikega 2 igal aastal Eurostatile teabe valimimahtude ja mittevastanute määra kohta ning standardvea või usaldusvahemike kujul järelduste usaldatavuse.

(3) On vaja määratleda liikmesriikide edastatavate statistiliste tulemuste täpsuse miinimumnõuete struktuur ja sisu.

(4) Käesoleva määrusega ettenähtud meetmed on kooskõlas nõukogu otsusega 89/382/EMÜ, Euratom [3] loodud statistikaprogrammi komitee esitatud arvamusega,

ON VASTU VÕTNUD KÄESOLEVA MÄÄRUSE:

Artikkel 1

Vaatlusega hõlmatavad ajavahemikud

1. Kui liikmesriikide poolt andmete kogumisel kasutatavate meetodite hulka kuulub valimi moodustamise meetod, hõlmab vaatlus kõiki ajavahemikke.

2. Kui liikmesriigi vaatlusesse kaasamiseks sobivate kaubaveomootorsõidukite koguhulk on alla 25000 sõiduki või kui rahvusvaheliste vedudega tegelevate sõidukite hulk on alla 3000 sõiduki, katab vaatlus kvartalis vähemalt seitse nädalat.

Artikkel 2

Protsentuaalne standardviga

1. Kui liikmesriikide poolt andmete kogumisel kasutatavate meetodite hulka kuulub valimi moodustamise meetod, ei ületa arvestusliku veetud tonnaaži, sooritatud tonnkilomeetrite ja kogu koormaga läbisõidetud kilometraaži protsentuaalne standardviga (95 % usaldusvahemik) kaupade summaarsete autovedude ja kaupade siseriiklike autovedude puhul ± 5 %.

2. Kui liikmesriigi vaatlusesse kaasamiseks sobivate kaubaveomootorsõidukite koguhulk on alla 25000 sõiduki või kui rahvusvaheliste vedudega tegelevate sõidukite hulk on alla 3000 sõiduki, ei ületa arvestusliku veetud tonnaaži, sooritatud tonnkilomeetrite ja kogu koormaga läbisõidetud kilometraaži protsentuaalse standardvea arvutatud väärtused (95 % usaldusvahemik) kaupade summaarsete autovedude ja kaupade siseriiklike autovedude puhul ± 7 %.

Artikkel 3

Eurostatile esitatav teave

1. Liikmesriigid esitavad igas kvartalis Eurostatile andmed, mis võimaldavad arvutada valimi suurust, vastamismäära ning registri kvaliteeditaset. Kui esmane valimiüksus on kaubaveomootorsõiduk, esitatakse andmed käesoleva määruse lisas toodud tabeli B1 formaadis. Kui esmane valimiüksus ei ole kaubaveomootorsõiduk, esitatakse andmed käesoleva määruse lisas toodud tabeli B2 formaadis. Tabel esitatakse samas ajagraafikus nagu määruse (EÜ) nr 1172/98 artikli 5 lõikes 3 sätestatud andmed.

Käesolevas artiklis kasutatakse järgmisi mõisteid:

a) vastamismäär — väärtus, mille nimetaja on valimiüksuste arv, mille kohta valitud ettevõtjatele saadeti küsimustikud, ning mille lugeja on valimiüksuste arv, mille kohta saadeti küsimustikud, miinus osalemisest keeldunud üksuste arvu ja nende üksuste arvu summa, mille kohta ei laekunud mingisugust teavet;

b) registri kvaliteeditase — väärtus, mille nimetaja on küsimustikud saanud valimiüksuste arv miinus osalemisest keeldunud üksuste arvu ja nende üksuste arvu summa, mille kohta ei laekunud mingisugust teavet, ning mille lugeja on valimiüksuste arv, kus sõidukid töötasid vaatlusperioodil aktiivselt, pluss üksuste arv, kus sõidukid ei töötanud vaatlusperioodil, kuid neid võis lugeda aktiivse masinapargi osaks.

2. Kui liikmesriigi määruse (EÜ) nr 1172/98 alusel esitatud andmete protsentuaalsed standardvead on arvutatud mitme aasta kohta ja Eurostat on kindlaks teinud, et need standardvead on käesoleva määruse artiklis 2 sätestatud piirides, võib Eurostat vabastada kõnealuse liikmesriigi tabeli B1 või tabeli B2 esitamisest igas kvartalis.

3. Lõike 2 kohaldamisel võib liikmesriik esitada Eurostatile iga aasta kohta andmed, mis võimaldavad arvutada vastamismäärasid ning registri kvaliteeditaset. Andmed võib esitada käesoleva määruse lisas toodud tabelite B3 või B4 formaadis (vastavalt vajadusele). Tabel esitatakse viis kuud pärast vastava aasta viimase kvartali vaatlusperioodi lõppu. Lisaks esitab liikmesriik Eurostatile samas ajagraafikus arvestusliku veetud tonnaaži, sooritatud tonnkilomeetrite ja kogu koormaga läbisõidetud kilometraaži protsentuaalse standardvea arvutatud väärtused (95 % usaldusvahemik) kaupade summaarsete autovedude, kaupade siseriiklike autovedude ja kaupade summaarsete rahvusvaheliste autovedude kohta.

Artikkel 4

Kui liikmesriigi rahvusvaheliste vedudega tegelevate ja vaatlusesse kaasamiseks sobivate kaubaveomootorsõidukite koguhulk on alla 1000 sõiduki, vabastatakse asjaomased liikmesriigid käesoleva määruse kohaldamisest.

Artikkel 5

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Artiklit 1 kohaldatakse alates 1. jaanuarist 2006.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 6. aprill 2004

Komisjoni nimel

komisjoni liige

Pedro Solbes Mira

[1] EÜT L 163, 6.6.1998, lk 1.

[2] ELT L 284, 31.10.2003, lk 1.

[3] EÜT L 181, 28.6.1989, lk 47.

--------------------------------------------------

LISA

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------